   ڪراچي (ويب ڊيسڪ) پ پ ايم اين اي محمد بخش خان مهر ۽ وڏي وزير جي خاص مددگار مير بنگل خان مهر پي ايس ايل ۾ شامل ٿيڻ تي دادو جي نوجوان رانديگرن زاهد محمود ۽ عامر علي ٿهيم، سندن ضلعي ۽ لاڙڪاڻي ريجن جي عهديدارن کي مبارڪون ڏنيون آهن. پنهنجي گڏيل بيان ۾ هنن چيو آھي ته اسان سدائين اها ڳالهه ڪئي آھي ته سنڌ ۾ ٽئلينٽ جي کوٽ ڪونهي پر سنڌي رانديگرن کي سدائين نظر انداز ڪيو ويو آھي، هن ڀيري عامر ٿهيم ۽ زاهد محمود جو نالو ڊرافٽ ۾ ته آندو ويو آھي پر دادو جي رانديگر زاهد محمود کي پرفارمنس باوجود نظر انداز ڪيو ويو هو ۽ اڳوڻي ڪرڪيٽر عبدالقادر جي پٽ کي پرفارمنس نه هجڻ باوجود سندس جاءِ تي سليڪٽ ڪيو ويو جيڪا سراسر ميريٽ ۽ انصاف سان زيادتي ھئي. جنهن جو ازالو پي ايس ايل ڊرافٽ ۾ ڪيو ويو آھي. محمد بخش خان مهر ۽ مير بنگل خان مهر جو وڌيڪ چوڻ ھو ته اسان کي سنڌي رانديگرن تي ناز آھي ۽ اميد ٿا ڪيون ته مشتاق ڪلهوڙي، افراز کوسي ۽ ٻين رانديگرن کي به پي ايس ايل ڊرافٽ ۾ آڻي کين کيڏائي پنهنجيون صلاحيتون مڃائڻ جو موقعو ڏنو ويندو.